ועדת הכלכלה, כנסת 17, פרוטוקול מספר 287, 2007-06-26 13:00

משה כחלון: אני מבקש לפתוח את ישיבת ועדת הכלכלה.

משה כחלון: על סדר היום צו מועצת הצמחים (ייצור ושיווק) (דחיית המועד למינוי החברים הראשונים במועצה), התשס"ז-2007.

משה כחלון: מונחת בפנינו בקשה של שר החקלאות מר שלום שמחון לדחיית המועד למינוי החברים הראשונים במועצת הצמחים: "סעיף 75(א) לחוק מועצת הצמחים (ייצור ושיווק), התשל"ג-1973 (להלן – החוק) קובע כי יש למנות את החברים הראשונים במועצה, לפי סעיף 4 לחוק, לא יאוחר מ-30.6.07.

משה כחלון: סעיף 75(א1) מסמיך את שר החקלאות, בכפוף להסכמת שר האוצר ואישור ועדת הכלכלה של הכנסת, לדחות את המועד האחרון כאמור, ובלבד שלא יקבע מועד המאוחר מ-1.1.08.

משה כחלון: ביום 6.6.07 התפרסמה ברשומות הצעת חוק מועצת הצמחים (ייצור ושיווק) (תיקון מס' 8), התשס"ז-2007, שבמסגרתה מוצע, בין השאר, לתקן את סעיף 4 לחוק, תיקון שייצור שינויים בהרכב המועצה הקבועה.

משה כחלון: מבירור עם הוועדה עלה כי לא תוכל להתפנות ולדון בהצעת החוק במהלך חודש יוני ובכל מקרה השלמת הליכי החקיקה עד לתום החודש הינה משימה בלתי אפשרית.

משה כחלון: " מדובר בחוק גדול ומורכב, שהגיע אלינו כאשר סדר היום של הוועדה היה כבר עמוס כולו.

לאה ורון: הוועדה תצטרך לייחד לו זמן.

משה כחלון: הוועדה תייחד לדיון בחוק זה זמן רב.

ניר ימין: צריך לזכור גם שהממשלה עבדה על הצעת החוק הזאת במשך שלוש שנים.

משה כחלון: "בכדי שניתן יהיה למנות את המועצה הקבועה לפי סעיף 4 לחוק, כנוסחו לפי תיקון מס' 8 המוצע, יש צורך, להערכתנו, לדחות את המועד האחרון למינוי המועצה עד ליום 31.10.07.

משה כחלון: מצורף בזה נוסח הצו לפי סעיף 75(א1).

משה כחלון: אודה לקבלת אישור הוועדה להוצאתו.

משה כחלון: " אני מבין שיש גם אישור של שר האוצר.

לאה ורון: התקבל אישור ראש הממשלה כממלא מקום שר האוצר ב-21 ביוני.

משה כחלון: אני מחזיק את מכתבו של ראש הממשלה בתפקידו כשר האוצר: "לכבוד מר שלום שמחון, שלום ובברכה.

משה כחלון: במענה למכתבך מיום 19 ביוני בעניין דחיית המועד למינוי החברים הראשונים במועצת הפרחים, הריני מאשר את הוצאת הצו לפי סעיף 75(א1).

משה כחלון: בברכה, אהוד אולמרט, ראש הממשלה וממלא מקום שר האוצר.

משה כחלון: " מישהו רוצה להתייחס?

משה כחלון: בבקשה.

אורי נוסבאום: כפי שנכתב לוועדה, אין סיכוי לעמוד, למיטב הבנתנו – וגם מבחינת המועדים של הוועדה – בלוח הזמנים הקבוע בחוק.

אורי נוסבאום: כלומר אי אפשר לסיים את הליכי החקיקה עד 30 ביוני.

אורי נוסבאום: זאת הסיבה לבקשה להארכה.

מרדכי כהן קדמון: אנחנו תומכים כמובן בבקשה משום שאם זה לא יוארך ייווצר כאוס, כי אין שום כלי אחר לנהל את המועצה, ולכן יש צורך בהארכה הזאת.

חיים חדד: אני רוצה להזכיר שהתקיים כאן דיון ארוך בישיבה הקודמת.

חיים חדד: משרד החקלאות לא הניח את דעתה של ועדת הכלכלה בעניין ההארכה, לכן הוועדה הקציבה למשרד זמן מסוים.

חיים חדד: לבוא שבוע לפני סוף חודש יוני ולבקש לקבל הארכה נוספת, לנו זה נראה כהתחכמות.

חיים חדד: בינתיים היו במועצה מינויים פוליטיים, והם ממשיכים לנהל את המועצה ומבזבזים מאות אלפי שקלים.

חיים חדד: רק ליועץ המשפטי הקציבו למעלה מ-500,000 שקל כשכר טרחה, מכספי החקלאים.

משה כחלון: זה "ריטיינר"?

חיים חדד: לכל מיני פרויקטים.

חיים חדד: אתה יודע, מכניסים יועץ משפטי ואחר-כך נותנים לו עבודה.

חיים חדד: מתעסקים שם בנושאים רגישים מאוד, בנכסים של הענפים השונים.

חיים חדד: לכן לא הגיוני שאנשים ממונים ימשיכו לכהן עד סוף השנה.

חיים חדד: מה גם, אזכיר לך, שבתשובה לבג"ץ לפני 3 שנים התחייבו לסיים את זה כבר לפני שנה וחצי, ובכל זאת הם מושכים ומושכים ומושכים.

משה כחלון: יש לי שאלה שבוודאי לא רלוונטית לצו, כי הצו שונה לחלוטין, אבל זאת הזדמנות לשאול.

משה כחלון: שר החקלאות התחייב בפנינו בדיונים הקודמים לטפל במספר תחומים עד לחקיקת החוק.

משה כחלון: זה טופל?

משה כחלון: מה עם הסדרת הנכסים ועם הסדרת המעמד שלכם?

חיים חדד: שום דבר לא נעשה.

חיים חדד: ההיפך הוא הנכון.

חיים חדד: ניסינו בתקופה האחרונה לשתף פעולה אולם הצעת החוק גובשה ללא התייעצות אתנו.

חיים חדד: שר החקלאות הבטיח ללוות את הענף הזה בתקופת הביניים, אך שום דבר לא נעשה.

חיים חדד: ההיפך הוא הנכון – מתנכלים לענף.

חיים חדד: בזמנו היה סיכום שיצרפו נציג שלנו לוועדה, לפחות בינתיים, אך שום דבר לא נעשה.

חיים חדד: אנחנו לא מקבלים מענה.

חיים חדד: הם עושים הכול לבד, והכול במחטפים.

אברהם דניאל: בישיבות הקודמות התנגדתי בכלל למתן ארכה, וכפי שזכור לך, לחצתי מאוד שיקצבו את זה בזמן, אבל בינתיים התקבלה החלטה להוציא את ענף הפרחים מהמועצה, מלבד עניין הנכסים.

אברהם דניאל: בהצעת החוק שר החקלאות בהחלט מתייחס לעניין הזה וכותב שימנה שני נציגים.

אברהם דניאל: במכתבי אליו הבהרתי שיצטרפו נציגים של שני הארגונים – יש שני ארגונים של מגדלי פרחים, יהיו שני נציגים; אם יהיו שלושה ארגונים, יהיו שלושה נציגים.

אברהם דניאל: עניין הנכסים מסובך מאוד, ובשלב זה מי שהשתלט על הנכסים זה דווקא הארגון השני.

אברהם דניאל: אני מייצג את איגוד מגדלי הפרחים.

אברהם דניאל: הם פרשו מאתנו והקימו את ארגון מגדלי הפרחים.

אברהם דניאל: מי ששולט על הנכסים זה הם, ומי שעתר לבג"ץ נגד המועצה זה אנחנו.

משה כחלון: זה לא נושא הדיון כרגע.

אברהם דניאל: מכיוון שאנחנו כרגע לא צד בעניין, לא אגיד לך שלא תתן ארכה.

אברהם דניאל: לפי דעתי אין ברירה אלא לתת להם ארכה.

משה כחלון: גם הוא לא אומר לא לתת להם ארכה.

אברהם דניאל: שנית, אני לא מסכים למה שנאמר כאן, ששר החקלאות לא עושה.

אברהם דניאל: הוא לא ידיד שלי ואני לא נמנה על המפלגה שלו, אבל אני סבור ששר החקלאות כן מנסה לטפל בעניין, לפתור את הבעיה, אך גורמים שונים מנסים להפריע לו.

אברהם דניאל: לכן יש לקבל את הצעת השר.

לאה ורון: הם מבקשים להאריך את המועד עד 31 באוקטובר 2007.

משה כחלון: לפני שאני מאשר את הצו, אני קורא לשר החקלאות:

משה כחלון: על-פי דבריו של מר חדד הסיכומים מהדיון הקודם לא מתקיימים - - -

אברהם דניאל: לפי דבריי – הם מתקיימים.

משה כחלון: על-פי דברי מר חדד הסיכומים לא מתקיימים, ואם זה נכון אני קורא לשר החקלאות לקיים אותם, את שלושת התנאים שסוכמו בדיונים הקודמים, כדי להשביע את רצון הצדדים.

משה כחלון: אם הסיכומים מתקיימים, אני מברך על כך.

משה כחלון: "צו מועצת הצמחים (ייצור ושיווק) (דחיית המועד למינוי החברים הראשונים במועצה), התשס"ז-2007 בתוקף סמכותי לפי סעיף 75(א1) לחוק מועצת הצמחים, התשל"ג-1973 (להלן – החוק), בהסכמת שר האוצר ובאישור ועדת הכלכלה של הכנסת, אני מצווה לאמור: סעיף 1 – דחיית מועד המועד האחרון האמור בסעיף 75(א) לחוק, יידחה ליום י"ט בחשון התשס"ח (31 באוקטובר 2007).

משה כחלון: סעיף 2 – תחילה תחילתו של צו זה ביום י"ד בתמוז התשס"ז (30 ביוני 2007).

משה כחלון: "

ניר ימין: כדאי לציין שהשר יכול לדחות את המועד עד 1 בינואר 2008 לכל היותר ולא מעבר לזה.

משה כחלון: אם כך, נאשר את הדחייה ב-3 חודשים.

משה כחלון: אני מאשר את צו מועצת הצמחים (ייצור ושיווק) (דחיית המועד למינוי החברים הראשונים במועצה), התשס"ז-2007.

משה כחלון: תודה רבה.

משה כחלון: הדיון נעול.